SL
12.6.2023
Uradni list Evropske unije
C 205/33
Tožba, vložena 14. aprila 2023 – Evropska komisija/Republika Bolgarija (Zadeva C-237/23) (2023/C 205/37) Jezik postopka: bolgarščina Stranki Tožeča stranka: Evropska komisija (zastopniki: U. Małecka, L. Malferrari in N. Nikolova)
Tožena stranka: Republika Bolgarija
Predlogi tožeče stranke Tožeča stranka sodišču predlaga, naj:
— ugotovi, da Republika Bolgarija s tem, da ni sprejela predpisov, ki so potrebni za prenos Direktive (EU) 2019/1024 Evropskega parlamenta in Sveta z dne 20. junija 2019 o odprtih podatkih in ponovni uporabi informacij javnega sektorja (1), oziroma s tem, da o sprejetju teh predpisov ni obvestila Komisije, ni izpolnila obveznosti, ki jih ima na podlagi člena 17(1) te direktive.
— Republiki Bolgariji naloži, naj Komisiji plača pavšalni znesek, ki ustreza višjemu od naslednjih zneskov: i) dnevnemu znesku v višini 1 800 EUR, pomnoženemu s številom dni med dnevom, ki sledi dnevu, na katerega se izteče v Direktivi določen rok za njen prenos, in dnevom prenehanja kršitve, če kršitev ne preneha pa dnevom razglasitve sodbe v tej zadevi; ii) minimalnemu pavšalnemu znesku v višini 504 000 EUR.
— Če bi ugotovljena neizpolnitev obveznosti iz točke 1 trajala do razglasitve sodbe v tem postopku, naj se Republiki Bolgariji poleg tega naloži, da Komisiji plača periodično denarno kazen v višini 9 720 EUR za vsak dan po razglasitvi sodbe v tej zadevi do trenutka, ko bo Republika Bolgarija izpolnila svoje obveznosti iz Direktive.
— Republiki Bolgariji naloži plačilo stroškov postopka.
Tožbeni razlogi in bistvene trditve Direktiva (EU) 2019/1024 Evropskega parlamenta in Sveta z dne 20. junija 2019 o odprtih podatkih in ponovni uporabi informacij javnega sektorja vsebuje nabor minimalnih pravil, ki urejajo ponovno uporabo, in praktične ureditve za olajšanje ponovne uporabe obstoječih dokumentov javnega sektorja in raziskovalnih podatkov, da se spodbudi uporaba odprtih podatkov ter inovacije pri izdelkih in storitvah.
Člen 17(1) Direktive določa, da države članice uveljavijo zakone in druge predpise, potrebne za uskladitev s to direktivo, do 17. julija 2021.
Poleg tega morajo države članice Komisiji takoj sporočiti besedilo teh predpisov.
Komisija je Republiki Bolgariji 29. septembra 2021 poslala uradni opomin.
Komisija je Republiki Bolgariji 6. aprila 2022 poslala obrazloženo mnenje.
Kljub temu ukrepi za prenos Direktive še vedno niso bili sprejeti in tudi ne posredovani Komisiji.
(1)
UL 2019, L 172, str.
56.